SAWAD-MTC กอดคอวิ่ง! รับข่าวเลื่อนใช้ พ.ร.บ.นอนแบงก์ โบรกฯแนะ “ซื้อ” เคาะเป้าสูงปรี๊ด
SAWAD-MTC กอดคอวิ่ง รับข่าวเลื่อนใช้ พ.ร.บ.นอนแบงก์
15 มิ.ย. 2561

ผู้สื่อข่าวรายงานว่า ราคาหุ้น บริษัท ศรีสวัสดิ์ คอร์ปอเรชั่น จำกัด (มหาชน) หรือ SAWAD ล่าสุด ณ เวลา 10.33 น. อยู่ที่ระดับ 35.75 บาท ปรับตัวขึ้น 0.25 บาท หรือ 0.70% ด้วยมูลค่าซื้อขาย 85.03 ล้านบาท
ขณะเดียวกันราคาหุ้น บริษัท เมืองไทย แคปปิตอล จำกัด (มหาชน) หรือ MTC อยู่ที่ระดับ 35.25 บาท ปรับตัวขึ้น 1.25บาท หรือ 3.68% ด้วยมูลค่าซื้อขาย 207.65 ล้านบาท
โดยราคาหุ้นทั้ง 2 บริษัท ปรับตัวขึ้นในวันนี้ รับกระแสข่าว ร่างพระราชบัญญัติ (พ.ร.บ.) การกำกับดูแลผู้ให้บริการทางการเงิน นอกกำกับธนาคารแห่งประเทศไทย (Non-Bank) เพื่อตั้งหน่วยงานใหม่ขึ้นมากำกับดูแลนอนแบงก์ จะไม่สามารถผ่านสภานิติบัญญัติฯ ได้ทันภายในปีนี้ และหากมีการเลือกตั้งในต้นปีหน้า ซึ่งจะส่งผลดีต่อบริษัทในกลุ่มให้บริการสินเชื่อ อย่าง MTC และ SAWAD เนื่องจากยังไม่มีหน่วยงานใหม่เข้ามาควบคุมอัตราการคิดดอกเบี้ย และค่าธรรมเนียม หลังจากที่ในช่วงเกือบ 3 เดือนที่ผ่านมา ปัจจัยเรื่องกฎหมายคุมนอนแบงก์ ได้กดดันราคาหุ้น ทำให้ราคาหุ้นปรับลดลงต่อเนื่อง
ด้าน บล.เอเชีย เวลท์ ระบุในบทวิเคราะห์ฯว่า ตามที่มีข่าวว่าแหล่งข่าวกระทรวงการคลัง เผยร่างพระราชบัญญัติเพื่อตั้งหน่วยงานใหม่ขึ้นมากำกับดูแลนอนแบงก์อาจไม่สามารถผ่านสภานิติบัญญัติแห่งชาติ (สนช.) ได้ทันภายในปีนี้ โดยปัจจุบันยังอยู่ในขั้นตอนการทำประชาพิจารณ์ก่อนจะเสนอคณะรัฐมนตรี (ครม.) และสำนักงานคณะกรรมการกฤษฎีกาเพื่อตรวจร่างก่อนเสนอ สนช. นอกจากนี้ หากมีการเลือกตั้งในต้นปีหน้าก็ต้องเสนอให้รัฐบาลใหม่พิจารณาอีกครั้งว่าจะให้ดำเนินการต่อหรือไม่
ทั้งนี้คาดว่าข่าวดังกล่าวจะช่วยคลายความกังวลนักลงทุนและให้ Sentiment บวกต่อหุ้นนอนแบงก์ เช่น บมจ.เมืองไทย แคปปิตอล (MTC) แนะ”ซื้อ”ราคาเป้าหมาย 50 บาท และ บมจ.ศรีสวัสดิ์ คอร์ปอเรชั่น (SAWAD) แนะ”ซื้อ”ราคาเป้าหมาย 48 บาท